Bekende beeldhouer Phil Minnaar oorledePhil Minnaar Minnaar se vrou, Ria, het Maandagaand aan Maroela Media gesê haar man is omstreeks 16:00 Sondagmiddag oorlede. Minnaar het by die egpaar se huis in Olympus, oos van Pretoria, aangesterk nadat hy op 1 Maart ŉ groot operasie aan sy dikderm ondergaan het. “Daar was komplikasies met sy hartritme en sy suiker. Ek het Sondag gesien hy lyk nie goed nie en het die ambulans ontbied. Hy is met hulle aankoms dood verklaar.” Minnaar sê haar man was nie net ŉ talentvolle beeldhouer nie maar het ŉ fantastiese persoonlikheid gehad. “As daar gelag is, was hy daar. Hy het ŉ wonderlike sin vir humor gehad.” Sy sê Minnaar het baie in die heelal en geskiedenis belanggestel. “Hy het altyd gesê dat as mens na die grootheid van die heelal kyk dan weet mens daar is ŉ Here. Dit kan nie net wees nie.” Begrafnisreëlings is nog nie bevestig nie. Minnaar was langer as 40 jaar ŉ beeldhouer. Hy het onderwys geswot en vir 14 jaar skoolgehou. Hy het nooit amptelike beeldhou-opleiding gehad nie. Minnaar het meer as 170 borsbeelde en 90 monumente gemaak. Sy werke sluit onder andere bronsafbeeldings van oudpresidente Nelson Mandela en FW de Klerk in. Minnaar se ander beelde sluit die dierefontein by Sun City, die Blou Bul-bronsbeeld by Loftus Versfeld, die gewonde soldaat-bronsbeeld by 1 Millitêre-hospitaal en Die Agterryer-beeld by die Oorlogsmuseum in. Laasgenoemde was Minnaar se laaste groot projek. Die bronsuitbeeldings van die drie grondleggers van die wildtuin in die Skukuza-kamp en ’n bronsbeeld van ’n olifant in die Letaba-ruskamp was ook sy handewerk.